
KOMISIJOS ŠAKIŲ RAJONO SAVIVALDYBĖS BŪSTO IR SOCIALINIO BŪSTO NUOMOS KLAUSIMAMS NAGRINĖTI NUOSTATAI


I SKYRIUS
BENDROSIOS NUOSTATOS


1. Komisijos Šakių rajono savivaldybės būsto ir socialinio būsto nuomos klausimams nagrinėti nuostatai (toliau – Nuostatai) reglamentuoja komisijos Šakių rajono savivaldybės būsto ir socialinio būsto nuomos klausimams nagrinėti  (toliau – Komisija) uždavinius, funkcijas, teises, pareigas ir darbo organizavimo tvarką.
2. Komisija savo veikloje vadovaujasi Lietuvos Respublikos valstybės paramos būstui įsigyti ar išsinuomoti įstatymu (toliau – Įstatymas), Šakių rajono savivaldybės būsto ir socialinio būsto nuomos tvarkos aprašu (toliau – Aprašas), patvirtintu Šakių rajono savivaldybės tarybos, kitais teisės aktais, reglamentuojančiais asmenų ir šeimų aprūpinimą būstu bei šiais nuostatais.
3. Komisija teikdama išvadas ir (ar) siūlymus Šakių rajono savivaldybės tarybai ar Šakių rajono savivaldybės administracijos direktoriui, laikosi skaidrumo, nešališkumo, sąžiningumo ir protingumo principų.

II SKYRIUS
KOMISIJOS UŽDAVINIAI IR FUNKCIJOS

4. Komisijos uždavinys – teikti rajono savivaldybės tarybai ar rajono savivaldybės administracijos direktoriui išvadas ir (ar) siūlymus Šakių rajono savivaldybės būsto ir socialinio būsto nuomos klausimais.
5. Vykdydama Nuostatų 4 punkte nurodytą uždavinį Komisija atlieka šias funkcijas:
5.1. svarsto klausimus dėl atlaisvinto savivaldybės būsto įrašymo į socialinio būsto fondo sąrašą ar tarnybinių gyvenamųjų patalpų sąrašą; 
5.2. teikia pasiūlymus, kam turėtų būti pasiūlytas išsinuomoti atlaisvintas savivaldybės ar socialinis būstas;
5.3. vertina asmenų ir šeimų prašymus išsinuomoti atlaisvintą savivaldybės ar socialinį būstą;
5.4. vertina asmenų ir šeimų, neįrašytų į Asmenų ir šeimų, turinčių teisę į socialinio būsto nuomą, sąrašą, prašymus išsinuomoti atlaisvintą socialinį būstą;
5.5. svarsto ir vertina savivaldybės būsto ir socialinio būsto nuomininkų prašymus dėl:
5.5.1. nuomojamų gyvenamųjų patalpų pakeitimo į kitas gyvenamąsias patalpas;
5.5.2. nuomos sutarčių pakeitimo, pratęsimo, nepratęsimo ir nutraukimo;
5.5.3. asmens ar šeimos, nuomojančio (nuomojančios) socialinį būstą, Gyventojų turto deklaravimo įstatyme nustatyta tvarka deklaruoto turto vertei ar pajamoms, viršijus Įstatymo 11 straipsnio 3 dalyje nustatytus metinius pajamų ir turto dydžius, kaip numatyta Įstatymo 20 straipsnio 5 dalies 2 punkte, šį būstą nuomoti kaip savivaldybės būstą; 
5.5.4. keitimosi gyvenamosiomis patalpomis;
5.5.5. kito šeimos nario pripažinimo pirminiu gyvenamosios patalpos nuomininku;
5.5.6. leidimo pertvarkyti nuomojamą gyvenamąją patalpą;
5.6. analizuoja iš būsto administratoriaus gautą informaciją apie savivaldybei nuosavybės teise priklausančius bei išnuomotus savivaldybės būsto fonde esančius būstus; 
5.7. svarsto klausimus dėl nuomininkų, gyvenančių savivaldybės būste ar socialiniame būste, kuris dėl techninio susidėvėjimo gresia sugriūti, pripažintas avariniu arba netinkamu (negalimu) naudoti ir kurio remontuoti ekonomiškai netikslinga, iškeldinimo;  
5.8. nagrinėja klausimus susijusius su savivaldybės būsto ir pagalbinio ūkio paskirties pastatų pardavimu;
5.9. nagrinėja kitus klausimus, susijusius su savivaldybės būstu ir socialinio būstu;
6. teikia rajono savivaldybės tarybai ar rajono savivaldybės administracijos direktoriui išvadas ir (ar) siūlymus šių Nuostatų 5  punkte nurodytais klausimais.

III SKYRIUS
KOMISIJOS TEISĖS IR PAREIGOS

7. Komisija, vykdydama jai pavestas funkcijas, turi teisę:
7.1. gauti informaciją iš valstybės ir savivaldybės institucijų su Komisijos veikla susijusiais klausimais;
7.2. pasitelkti Šakių rajono savivaldybės administracijos darbuotojus ir kitus specialistus bei suinteresuotus asmenis, galinčius pateikti Komisijai reikalingą informaciją ar paaiškinimus;
7.3. į Komisijos posėdžius kviesti asmenis, kurių prašymai svarstomi;  
7.4. teikti išvadas ir siūlymus svarstomais klausimais.
8. Komisija privalo:
8.1. vykdyti šiuose Nuostatuose nurodytas funkcijas;
8.2. vykdydama funkcijas ir užduotis, laikytis įstatymų ir kitų teisės aktų reikalavimų;
8.3. neatskleisti su svarstomais klausimais susijusios informacijos, jei jos atskleidimas prieštarauja teisės aktams.
9. Komisijos narys privalo pareikšti nusišalinimą ir jokia forma nedalyvauti klausimo, susijusio su jo privačiu interesu, svarstyme, kad  nebūtų pažeisti Viešųjų ir privačių interesų derinimo įstatymo reikalavimai. Šis faktas turi būti užfiksuotas Komisijos posėdžio protokole.

IV SKYRIUS
KOMISIJOS DARBO ORGANIZAVIMAS
   	  
	10. Komisija siūlymus ir (ar) išvadas priima posėdyje balsų dauguma (balsai skaičiuojami nuo posėdyje dalyvavusių Komisijos narių skaičiaus), balsuojant atviru vardiniu balsavimu. Komisijos posėdžiai ir priimami siūlymai ir (ar) išvados yra teisėti, kai posėdyje dalyvauja daugiau kaip pusė visų Komisijos narių. Jeigu balsai pasiskirsto po lygiai, lemia Komisijos pirmininko balsas.
	11. Komisijos posėdžiai organizuojami pagal poreikį.
	12. Komisijos posėdžiai įforminami protokolu, kurį pasirašo visi posėdyje dalyvavę jos nariai. Protokole nurodomi Komisijos narių pasisakymai, atskirosios nuomonės (kai jos pareiškiamos), pateikiami paaiškinimai, Komisijos priimti siūlymai ir (ar) išvados, jų motyvai (pagrindai ir argumentai), balsavimo rezultatai, įvardinant kiekvieno komisijos nario sprendimą (už arba prieš) svarstomu klausimu.
	13. Komisijos veiklai vadovauja ir jos darbą organizuoja Komisijos pirmininkas.
	14. Komisijos pirmininkas:
	14.1. atsako už Komisijos veiklą;
	14.2. kviečia Komisijos posėdžius, nustato jų vietą ir laiką, jiems pirmininkauja;
	14.3. kviečia į Komisijos posėdžius asmenis, reikalingus klausimų svarstymui;
	15. Komisijos sekretorius:
	15.1. informuoja Komisijos narius apie posėdžio datą, laiką ir vietą;
	15.2. renka ir apibendrina gautą informaciją, kurios reikia Komisijos siūlymams (išvadoms) priimti;
	15.3. likus ne mažiau kaip 2 darbo dienoms iki Komisijos posėdžio Komisijos nariams pateikia informaciją, susijusią su jai svarstyti teikiamais klausimais;
	15.4. atsako už Komisijos dokumentų tvarkymą;
	15.5. vykdo kitus Komisijos pirmininko pavedimus.
	16. Jei Komisijos pirmininkas dėl svarbių priežasčių negali dalyvauti posėdyje, posėdžiui pirmininkauja Komisijos pirmininko pavaduotojas.
	17. Jei Komisijos sekretorius dėl svarbių priežasčių negali dalyvauti posėdyje, Komisija sekretorių išsirenka iš komisijos narių, dalyvaujančių posėdyje narių balsų dauguma.
18. Komisijai medžiagą pateikia ir susidarius poreikiui komisijos posėdį inicijuoja Biudžeto, turto ir strateginio planavimo skyrius.
19. Komisija priimtą siūlymą ir (ar) išvadą teikia rajono savivaldybės administracijos direktoriui, arba teisės aktų nustatytais atvejais – rajono savivaldybės tarybai.
	
V SKYRIUS
BAIGIAMOSIOS NUOSTATOS

20. Komisijos nariai, pažeidę šiuos Nuostatus, atsako Lietuvos Respublikos įstatymų ir kitų teisės aktų nustatyta tvarka. 
[bookmark: _GoBack]	21. Šie Nuostatai gali būti keičiami, papildomi ar pripažinti netekusiais galios rajono savivaldybės administracijos direktoriaus įsakymu.

